ຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມເຂົ້າຮ່ວມກອງປະຊຸມວົງແຄບລັດຖະມົນຕີການຕ່າງປະເທດອາຊຽນ
ຮອງນາຍົກລັດຖະມົນຕີ,ລັດຖະມົນຕີການຕ່າງປະເທດຫວຽດນາມ
ເຂົ້າຮ່ວມກອງປະຊຸມວົງແຄບລັດຖະມົນຕີການຕ່າງປະເທດອາຊຽນ
(ພາບ: Phạm Kiên/TTXVN)
ຕອນເຊົ້າວັນທີ 27/2, ໄດ້ໄຂກອງປະຊຸມວົງແຄບລັດຖະມົນຕີວ່າການກະຊວງການຕ່າງປະເທດ ອາຊຽນ ຢູ່ນະຄອນຫຼວງ ວຽງຈັນ ດ້ວຍການເຂົ້າຮ່ວມຂອງລັດຖະມົນຕີການຕ່າງປະເທດ ມາຈາກ 10 ປະເທດອາຊຽນ ແລະ ທ່ານເລຂາທິການໃຫຍ່ ເລເລືອງມິງ. ຄະນະຜູ້ແທນ ຫວຽດນາມ ໂດຍທ່ານກຳມະການກົມການເມືອງ, ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ຟ້າມບີ່ງມິງ ເປັນຫົວໜ້າຄະນະ. ກ່າວຄຳເຫັນທີ່ພິທີໄຂ, ທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ລາວ ທອງລຸນ ສີສຸລິດ ເນັ້ນໜັກເຖິງເລື່ອງສ້າງຕັ້ງປະຊາຄົມ ອາຊຽນ ໃນວັນທີ 31/12/2015 ແມ່ນຜົນງານລວມຂອງບັນດາຄວາມມານະພະຍາຍາມຂອງ ອາຊຽນ ໃນຕະຫຼອດ 5 ທົດສະວັດທີ່ຜ່ານມາຜ່ານການຜັນຂະຫຍາຍບັນດາໂຄງການຮ່ວມມືຂອງ ອາຊຽນ ແລະ ບັນດາຂໍ້ລິເລີ່ມອີງໃສ່ບັນດາຫຼັກການ ແລະ ວິທີຮ່ວມມືສະເພາະຂອງ ອາຊຽນ. ປີ 2016, ແມ່ນປີສຳຄັນຂອງ ອາຊຽນ. ບັນດາປະເທດສະມາຊິກ ອາຊຽນ ຈະສຸມໃສ່ເຂົ້າໃນການຜັນຂະຫຍາຍວິໄສທັດ ອາຊຽນ 2025 ແລະ 3 ແຜນການສັງລວມຢ່າງມີປະສິດທິຜົນດ້ວຍຈຸດໝາຍຮັກສາ ແລະ ເພີ່ມທະວີສັນຕິພາບ, ສະຖຽນລະພາບ ແລະ ວິໄສທັດມຸ່ງໄປເຖິງນອກພາກພື້ນ ອາຊຽນ, ເພີ່ມທະວີການເຊື່ອມຕໍ່ ແລະ ຄວາມມານະພະຍາຍາມຮັດແຄບຊ່ອງຫວ່າງພັດທະນາລະຫວ່າງບັນດາປະເທດສະມາຊິກ.
ກອງປະຊຸມວົງແຄບລັດຖະມົນຕີວ່າການກະຊວງການຕ່າງປະເທດ ອາຊຽນ ແມ່ນກອງປະຊຸມຂັ້ນລັດຖະມົນຕີ ອາຊຽນ ທຳອິດໃນປີ ປະທານ ອາຊຽນ 2016 ຂອງລາວ, ແມ່ນໂອກາດເພື່ອໃຫ້ບັນດາປະເທດ ອາຊຽນ ປຶກສາຫາລື ກ່ຽວກັບບັນດາບຸລິມະສິດໃນປີປະທານ ອາຊຽນ ຂອງລາວ ແລະ ແລກປ່ຽນທັດສະນະກ່ຽວກັບບັນດາບັນຫາສາກົນ ແລະ ພາກພື້ນເຊິ່ງຕ່າງຝ່າຍຕ່າງມີຄວາມສົນໃຈ.
(ແຫຼ່ງຄັດຈາກ VOV)